UChiwenga Uthi Kuqakathekile Ukuhlatshwa Ijekiseni yeSinopharm COVID-19 Eqinisa Amasotsha Omzimba
“Njengoba sikwazi ukuba eleZimbabwe lithole ijekiseni elivela eChina. Namhlanje lilanga lokuqala ukuhlatshwa kwabantu Inengi labo bengahlatshwa lumkhuhlane uzahle uphele.”
HARARE — Uhulumende weZimbabwe ngoLwesine usungule uhlelo lokuhlaba abantu ijekiseni yokuvikela umkhuhlane weCOVID-19. Umqalisiziba, umsekeli kamongameli, uMnu. Constantino Chiwenga, ohlatshwe eWilkins eHarare, uthe ukuhlatshwa kwakhe kuyisibonelo ebantwini abathandabuza ijekiseni yeSinopharm enikwe ilizwe leZimbabwe ngele China. Uthe ijekiseni le izavimba ukumemetheka komkhuhlane weCOVID-19 eZimbabwe. “Njengoba sikwazi ukuba eleZimbabwe lithole ijekiseni elivela eChina. Namhlanje lilanga lokuqala ukuhlatshwa kwabantu Inengi labo bengahlatshwa lumkhuhlane uzahle uphele.” Uthe abantu abasebenza lozulu yibo abazaqala ukuhlatshwa ijekiseni le. “Ijekiseni le engikhulume ngayo izaphiwa abakumsebenzi wezempilakahle abasebenzela ezibhedlela, abesebenza emingceleni, abezempilakahle, kubutho labanye.” UChiwenga uthe amajekiseni lawa aseqalile ukuhanjiswa ezabelweni ezitshiyeneyo zelizwe njalo uhulumende ukhangelele izatholakala kulezo zabelo ngeviki ezayo. Lokhu kugcizelelwe nguNkosikazi Agnes Mahomva, okhokhela ikhomithi ebona ngokumelana legcikwane leli eyeZimbabwe Covid-19 Task Force ewofisini kaMongameli Emmerson Mnangagwa, othi kumele abantu balwisane ngamandla lomkhuhlane weCOVID-19. “Kumele abantu bathole ulwazi. Kumele izisebenzi zempilakahle laye wonke umuntu athole ulwazi ukuze wonke umuntu ahlatshwe.” UNkosazana Nolwazi Mpofu, ongumongikazi, uthi uyalithemba ijekiseni leli. “Mina ivaccine leyi nxa isikhona ngizayithatha njalo ngikhuthaza abanye ukuba bayithathe ngoba ngibona engani izanceda ukuba siphungule lumkhuhlane.” EleChina linike eleZimbabwe amajekiseni ayisilinganiso sokungamakhulu amabili – 200,000. Kukhangelelwe ukuthi eleZimbabwe lizathenga amanye amajekiseni eChina kumaviki ambalwa alandelayo.